Разам з калегамі Юрый Шчарбакоў заснаваў у Элісце (гэта непадалёку ад Астрахані, у Калмыкіі – у сталіцы старажытнага стэпавага краю) кніжную серыю “Цэнтр літаратурнага перакладу”. У ёй пабачылі свет зборнікі перакладаў Юрыя Шчарбакова з чачэнскай, калмыцкай, аварскай, даргінскай і іншых народаў Расіі паэзіі. Нядаўна Юрый перадаў мне цэлы стосік такіх зборнікаў. Кніга “Напевы гор не выпалены пажарам” – вершы чачэнскіх паэтаў. Пад адной вокладкай – творы тонкага лірыка Адама Ахматукаева і чулага грамадзянскага паэта Ібрагіма Юсупава ў перакладах Юрыя Шчарбакова. Зборнік “Па запавету Расула” – вершы дагестанскіх паэтаў: вядомага ўсяму свету Расула Гамзатава, Фазу Аліевай, Залму Баціравай, Магамеда Ахмедава, Юсупа Хаппалаева, Сувайнат Кюрабегавай, Хаджы – Мурата Таібава, Эльміры Ашурбекавай, Рамазана Рамазанава, Бігішы Гічыханава, выдатнага нагайскага творцы Анварбека Култаева, Бійке Кулунчакавай.